runetrust/blame-folketinget-dk huggingface dataset:
Lars Barfoed (KF), 2012-03-20:
Vi er jo lidt uenige, for jeg mener ikke, at en fremtidig omlægning skal være provenuneutral.
Jeg mener, at en fremtidig omlægning bør indeholde en lettelse af bilbeskatningen, så bilejerne kommer til at betale mindre i skat end før.
For nu har man altså hævet den samlede beskatning af bilisterne med 1 mia. kr., og den bør man føre tilbage til bilisterne i forbindelse med en omlægning af bilafgifterne.
Vi er, som jeg sagde før, fuldstændig enige om, at der var et behov for at intervenere i forbindelse med afgiften på demonstrations- og leasingbiler, men pengene burde være indgået i et kredsløb, hvor man havde skabt nogle mere rimelige bilafgifter, f.eks. ved at fremme miljøvenlige biler ved at lette afgiften på dem.
Derfor vil jeg spørge hr. Kim Christiansen: Kan vi ikke i det mindste være enige om, at det, der står tilbage i forbindelse med det her forsøg på at skabe billigere takster i den kollektive trafik, som jeg næppe tror bliver mærkbart for nogen mennesker, når man spreder det ud over hele landet, er, at det samlet set vil medføre en øget beskatning af bilparken på 1 mia. kr.?
Kim Christiansen (DF), 2012-03-20:
Man kan være enig eller uenig i, om definitionen af det her samlet set fører til en øget beskatning af bilisterne.
Som sagt: Hvis man ikke havde lukket det her hul, havde der overhovedet ikke været nogen penge, og så havde der selvfølgelig været en mindre beskatning af bilister, men kun af en meget lille gruppe bilister.
Jeg synes egentlig, at det er rimeligt, at vi har lukket det uhensigtsmæssige hul og har gjort det ens for alle at lease biler og købe demobiler, at vi har skabt lige vilkår.
Så vil jeg sige, at nu udgør Dansk Folkeparti ikke sådan et afgørende flertal i forbindelse med det her i den forligskreds, der har lavet det.
Men da vi var rimelig enig i intentionerne om at lukke det her hul, ville det da have været helt fjollet, hvis vi havde sagt nej til at være med til at bruge pengene.
Kristian Pihl Lorentzen (V), 2012-03-20:
Jamen jeg vil være rimelig over for hr. Kim Christiansen på ét punkt, nemlig at der var brug for at lukke hullet omkring leasingbiler og demobiler, så langt er vi fuldstændig enige.
Der, hvor enigheden hører op, er, når vi skal beslutte, hvad pengene så skal bruges til, altså den her milliard kroner i første omgang.
Og der er der jo en himmelvid forskel på, om man bruger den til at øge den offentlige sektor med ved at kanalisere den over i den kollektive trafik, eller om man vælger at lade den indgå i en provenuneutral omlægning af bilafgifterne, som også regeringen går ind for i regeringsgrundlaget.
Der er jo en himmelvid forskel.
Nu får vi altså en situation, hvor den offentlige sektor øges, og det er jo ikke ligefrem det, der er brug for i disse tider, men det bliver altså virkningen af det.
Spørgsmålet er så, om der er mere på vej.
Jeg har noteret mig, at der er forskellige grupper, der nu har foreslået, at man skal til at betale skat og brandskattes, hvis man holder på sin parkeringsplads i forbindelse med en arbejdsplads, f.eks. her i København.
Der vil jeg gerne spørge Dansk Folkeparti, hvad man agter yderligere at gå med til i iveren efter at skaffe nogle penge, man kan dele ud.
Kim Christiansen (DF), 2012-03-20:
Jamen jeg skal ikke kunne sige, hvad andre kunne finde på at foreslå.
Jeg har læst NOAHs vanvittige forslag om at begynde at beskatte folk af en gratis parkeringsplads, når de er stået tidligt op om morgenen og har parkeret deres bil for at passe deres arbejde.
Der har vi også i Dansk Folkeparti taget skarpt afstand fra den form for særbeskatning af bilister.
Der ligger jo en forligstekst på det her område, og den siger helt klart, hvad det er for nogle ting, vi har aftalt, og hvor det er, vi kan samarbejde.
De ting, der er indeholdt i den, står Dansk Folkeparti ved.
Jeg har læst teksten meget grundigt, og der står ikke nogen steder, sådan som jeg i hvert fald læser det, at vi lige skal til at sådan at opfinde en særbeskatning af f.eks. parkeringspladser i forbindelse med folks ansættelser i private virksomheder.
Kristian Pihl Lorentzen (V), 2012-03-20:
Nu er det så sådan, at vi er nogle partier, der ikke skal være med til at dele ud af den her milliard, fordi vi ikke kan acceptere den finansiering – og det har vi fået vendt her.
Det er det, at man kan finde sig en parkeringsplads, det, at der er plads i toget, det, at toget kører til tiden, det, at der er en god service, at der er sammenhæng osv., der betyder noget.
Det, der overhovedet ikke betyder noget, er prisen for den kollektive trafik.
Derfor vil jeg spørge Dansk Folkeparti, hvordan de mener det kan være fornuftigt i disse krisetider at bruge ½ mia. kr. om året på at sænke prisen for den kollektive trafik, når alle førende forskere siger, at det ikke er det, der rykker noget som helst.
Kim Christiansen (DF), 2012-03-20:
Jeg er meget enig med hr. Kristian Pihl Lorentzen i – og det nævnte jeg også i min ordførertale – at det, der jo først og fremmest nytter noget, hvis man vil fjerne bilister, er, at kvaliteten og kapaciteten er til stede, for man lokker altså ikke nogen ved at tilbyde ståpladser til bilister.
Så tror jeg, de bliver i deres bil, hvor de har deres kopholder og det hele til rådighed – og god musik i radioen osv.
Så jeg er meget enig i, at det selvfølgelig langt hen ad vejen er kvaliteten og de der mange penge, vi nu kan fordele til at investere i en bedre kollektiv trafik, men jeg er bare ikke helt enig i, at det ikke har nogen effekt med de resterende 500 mio. kr. Jeg nævne bl.a. HyperCard'et, som er en fantastisk ordning for unge mennesker.
Den ordning udløber medio 2013.
Hvis vi skal ind og videreføre sådan noget, vil det koste, jeg tror det ligger i størrelsesordenen 200 mio. kr. om året sådan lige frit efter hukommelsen.
Sådan nogle steder vil det have en effekt.
Det vil også have en effekt, hvis vi sænker priserne på fjerntrafikken.
Der er masser af indsatsområder.
Men jeg er meget enig i, og det sagde jeg for øvrigt også, at hvis man bare sænker priserne over en kam med en krone, har det her i hvert fald ikke nogen som helst effekt på trængslen.
Så vil det være penge smidt lige ud ad vinduet
Nu skal vi jo ikke stå og forhandle her i Folketinget, men jeg tror også, vi i forligskredsen er meget enige om, at vi skal gøre det her på en måde, så pengene gør bedst gavn.
Henning Hyllested (EL), 2012-03-20:
Ja, det var lige til bemærkningen om, at Dansk Folkeparti havde fået indført i det nyligt indgåede forlig – aftalen om trafikmilliarden, som det er kommet til at hedde – at omlægningen af registreringsafgiften skulle være provenuneutral.
Jeg vil blot lige spørge ordføreren, om det ikke er rigtigt, at det, der står i det forlig, vi bl.a. har indgået sammen, for så vidt bare er en gentagelse af eller et direkte citat fra regeringsgrundlaget, hvor det jo også står.
Kristian Pihl Lorentzen (V), 2012-03-20:
Som bekendt var vi enige om i hele den store forligskreds omkring Infrastrukturfonden, at det at få indført et HyperCard for unge, som specielt kunne styrke muligheden for unge på landet, hvor der er meget dyre takster i den kollektive trafik, var en god idé.
Det er en god anvendelse af de mange penge, vi har sat af til styrkelse af busdrift i Danmark, og det står vi ved.
Men det, vi ikke forstår, er, at De Radikale og andre vil bruge så mange penge på en sænkning af priserne, når alle siger, at det er noget andet, der er brug for.
Man vil oven i købet tage pengene fra de bilister, som har så hårdt brug for deres bil, og det er der, hvor Venstre står af.
Men vi medvirker meget gerne – vi er jo da stadig væk med i den store forligskreds i forbindelse med Infrastrukturfonden – til en fortsat styrkelse af den kollektive trafik for de midler, der er til rådighed.
Og noget af det, vi er meget opsat på, er en bedre organisering af den kollektive trafik, for vi er sikre på, at der kan frigøres mange ressourcer, bl.a. her i hovedstadsområdet, til mere trafik for de samme penge, og det er det, vi skal gå efter.
Henning Hyllested (EL), 2012-03-20:
Jeg vil bare spørge ordføreren, om ikke ordføreren, når man nu brokker sig så voldsomt over, at det er blevet rigtig dyrt at være bilist, og at priserne er steget, og jeg ved ikke hvad, er opmærksom på, at benzinafgiften i det her land er steget med 93 øre siden 1989 – sølle 93 øre.
Hvis det var sådan, at benzinprisen skulle have fulgt prisstigningerne i den offentlige trafik, ville benzinprisen i dag ligge et pænt stykke over 30 kr. literen.
Rasmus Prehn (S), 2012-03-20:
Når formanden var ved at springe Venstres ordfører over i her i anden runde, tror jeg nok, det var, fordi Venstres ordfører fik brugt hele sin taletid i sit første indlæg.
Men o.k., vi skal nok komme med et svar på det her.
Jamen vi vil altså sætte ½ mia. kr. af om året til at bringe priserne ned i den kollektive trafik.
Det er en meget ambitiøs plan, og det er noget, der vil kunne mærkes.
Men det er klart, at det jo ikke nødvendigvis bliver det første år, alle sammen vil kunne mærke det.
Men når vi gør det år for år, vil det have en virkning, rigtig mange vil komme til at kunne mærke det her.
Så det er en visionær og en mærkbar plan, som vi har lagt frem i Folketinget, og jeg er glad for den støtte, der er bredt i Folketinget.
Det er ærgerligt, at Venstre bruger tiden på at holde lange indlæg i Folketinget frem for at være med, at man hellere vil hænge i hængekøjen fremfor at deltage aktivt for at forbedre den kollektive trafik.
Leif Mikkelsen (LA), 2012-03-20:
Tak for det.
Hr. Rasmus Prehn var jo fantastisk begejstret for forespørgslen, for så kunne han komme til at diskutere priser på den kollektive trafik, og han var i det hele taget meget begejstret i sit indlæg, og det er jo dejligt, om at kunne fordele 1 mia. kr. sammen med vennerne.
Så der er virkelig grund til begejstring, kan jeg forstå.
Et ret enkelt spørgsmål er så, når man nu har fået den her milliard, som man har taget fra bilisterne og flyttet derovertil: Hvad er forventningen hos hr. Rasmus Prehn til, hvad det betyder for priserne?
Vi ved jo, hvordan SF i valgkampen satte dagsordenen for, hvor man skulle lande.
Hvad er Socialdemokratiets eller hr. Rasmus Prehns forventning til, hvad det her betyder for priserne på den kollektive trafik?
Rasmus Prehn (S), 2012-03-20:
Det glæder mig, at også Liberal Alliances ordfører tager del i den her begejstring.
Det er jo dejligt, når Liberal Alliance kan tage initiativ til at få taget den her forespørgselsdebat, hvor vi som socialdemokrater kan få lov at fortælle om alt det gode, vi gerne vil gøre.
Leif Mikkelsen (LA), 2012-03-20:
Ja, det er jo interessant.
Jeg går ud fra, at hr. Rasmus Prehn har regnet på det for at se, om man så også når at opfylde SF's løfte – altså SF sidder man i regeringen sammen med – i valgkampen, eller om det bare bliver sådan smurt ud over det hele og så tyndt, at de, der eventuelt kan bruge den kollektive trafik ovre i det mørke Jylland, stort set ikke kan mærke de der 75 øre, der sker i reduktion på billetprisen.
Hvad er det, man formøbler 1 mia. kr. på?
Det må man har regnet på.
Altså: Når man at opfylde SF's løfte?
Vi kan sikkert få hr. Jesper Petersen til at fortælle, hvad han forventer, om lidt, men forventer man at nå det, eller er det bare sådan et lille slag i luften for, at man nu har gjort noget?
Kristian Pihl Lorentzen (V), 2012-03-20:
Jamen jeg lytter altid gerne til, hvad Dansk Folkeparti – og andre partier for den sags skyld – har at sige.
Men jeg er altså nødt til at læse de her tal op, når hr. Rasmus Prehn forsøger at tegne et helt forkert billede.
Men det, jeg ville spørge om før, var dette: I forbindelse med de der 500 mio. kr., der nu er sat af om året ifølge den nye røde trafikaftale, nævnte hr. Rasmus Prehn pensionisterne, som havde oplevet store stigninger, han nævnte lavindkomstgrupperne osv. Skal jeg opfatte det som et løfte til, at de her 500 mio. kr. nu løser alle de problemer, at det virkelig vil være noget, der vil kunne mærkes massivt i hele Danmark for alle de her grupper, man nu har stået og nævnt her.
Så nævnte hr. Rasmus Prehn den ringere kvalitet, der er kommet under den borgerlige regering.
Jamen som jeg lige har forklaret, har vi investeret to tredjedele af 97 mia. kr. i kollektiv trafik.
Det vil altså give nogle forbedringer.
Dertil kommer en metrocityring osv.
Så det synes jeg også var lidt flot sagt.
Når vi mangler siddepladser, vil jeg gerne spørge hr. Rasmus Prehn, er det så ikke, fordi vi har problem med de IC4-tog, som også blev besluttet anskaffet under bemeldte Nyrupregering mod vi andres vilje?
Lars Barfoed (KF), 2012-03-20:
Jeg vil gerne spørge hr. Rasmus Prehn om det, der jo egentlig er baggrunden for alt det her, vi taler om, nemlig at der skulle være en betalingsring.
Det var der så, som hr. Rasmus Prehn nok husker, nogle diskussioner om.
Og så var det så en dag, at statsministeren stillede sig op på et pressemøde og sagde: I morgen kommer der en rigtig god løsning.
Den ventede vi alle er spændt på hvad var.
Den rigtig gode løsning er det, vi taler om her: Højere bilbeskatning, lavere takster i den kollektive trafik.
Så vil jeg gerne spørge hr. Rasmus Prehn: Hvordan vil den her plan gavne trængselsproblemerne i hovedstaden?
Rasmus Prehn (S), 2012-03-20:
Den her plan suppleres jo af, at der bliver nedsat en trængselskommission.
Noget af det, vi hørte – og det er rigtigt, jeg var en af dem, der var rundt i København og omegn og diskutere den her trængselsring – var: Hvorfor tager I ikke de klogeste hoveder og sætter sammen og finder frem til den allerbedste måde at løse det her på?
Hvorfor vil I haste det her igennem?
Jeg tror endda, der var nogle af hr. Lars Barfoeds partifæller, hvis ikke hr. Lars Barfoed selv, der sagde: Hvorfor haster I den her beslutning om en betalingsring igennem?
Skal vi nu ikke tænke os ordentligt om?
Og der har vi altså faktisk tilladt os det – det kan godt være, at man slet ikke bruger det hos De Konservative, men vi bruger det i Socialdemokratiet – at lytte.
Vi lytter til gode råd, også selv om de kommer fra De Konservative.
Så hvis der er en anbefaling af at bruge noget mere tid til at få undersøgt noget ordentligt, inden man bare haster det igennem, så er det det, vi gør.
Så vi siger, at vi kunne høre derude, at der var rigtig stor enighed om, at vi skulle investere i den kollektive trafik, så den blev bedre og billigere, men med hensyn til trængselsindsatsen skal man være sikker på, at det er det rigtige, man gør, før man sætter noget i gang.
Det er det, vi har lyttet til, og det er det, vi gør.
Nej, alt er ikke faldet til jorden.
Vi har jo en meget offensiv plan her med 1 mia. kr. om året til bedre og billigere kollektiv trafik og tilmed en kommission.
Men det er fuldstændig rigtigt, som hr. Lars Barfoed siger, at vi har brugt ½ år på at prøve at få den her trængselsring igennem.
Der brugte Det Konservative Folkeparti stort set al deres taletid på at fortælle, hvor dårlig en idé det var, og der tror jeg altså, at det kræver en hel del af den konservative logik for så at forstå, at man nu står og bruger sin taletid på at flæbe over, at den ikke blev til noget.
Altså, nu er der en plan.
Vi har nedsat en kommission, vi har tilladt os at lytte til Det Konservative Folkeparti og tage de klogeste hoveder i kongeriget og sætte sammen for at finde en løsning, der er bedre end den trængselsring, som bl.a. hr. Lars Barfoed ikke ville have.
Vi har en plan, vi er offensive, og vi har tilmed lyttet til Det Konservative Folkeparti, som vi gerne vil have med i det her arbejde også, hvis det er.
Vi vil gerne bekæmpe trængslen.
Den kunne Det Konservative Folkeparti heller ikke lide.
Nu gør vi noget, der er endnu bedre.
Men det, vi kan sige, er, at der er 0,5 mia. kr. til at sætte priserne ned med, der er 0,5 mia. kr. til at styrke den kollektive trafik med, og det vil kunne mærkes.
Men det er klart, at hvis man tager og kigger på den halve milliard og siger, at vi smører det ud som et tyndt, tyndt lag på alle slags billettyper, ja, så vil det kunne mærkes mindre, end hvis man vælger at sige: Vi definerer nogle områder, hvor vi gør noget særligt.
Men jeg er glad for at kunne sige, at vi på forhånd har en aftale om, at det er hele landet, der skal tilgodeses, og det er jeg i hvert fald som socialdemokrat rigtig stolt af at kunne sige.
Kim Christiansen (DF), 2012-03-20:
Det er, vil jeg sige til hr. Leif Mikkelsen, fuldstændig korrekt, at jeg, da jeg beregnede prisen på, hvad det koster, når man kører i bil, så ikke havde taget højde for det, men omvendt har jeg i forhold til billetprisen heller ikke beregnet, hvor stor en del af skattekronerne der går til at subsidiere den kollektive trafik.
Så jeg tror nok, at forskellen, hvis vi begynder at regne på begge dele, egentlig ikke er særlig stor.
Kristian Pihl Lorentzen (V), 2012-03-20:
Det lyder meget voldsomt.
Jeg har ikke lige det præcise tal for benzinafgifterne.
Jeg ved dog, at der er en tommelfingerregel, der siger, at to tredjedele af det, vi betaler for benzinen pr. liter ved benzintanken, er afgifter.
Det fosser altså ind i statskassen med penge på grund af de relativt høje benzinpriser i øjeblikket, og der er ikke nogen udsigt til, at benzinpriserne vil falde – tværtimod.
Men det ændrer ikke på, at hvis man begynder at piske løs på bilisterne og gøre det dyrere at være bilist – og jeg forstår, at Enhedslisten har yderligere forslag i posen, hvad det angår – så skævvrider man landet.
For der er altså en meget stor del af befolkningen, der ikke kan undvære deres bil.
Summa summarum er det således, at hvis man fører den politik, at man fører endnu flere penge fra bilisterne over i den kollektive trafik, så gavner det alt andet lige de mennesker, der bor i tætbefolkede områder, mens dem, der bliver sorteper, er dem, der bor derude, hvor der er langt imellem husene.
Det er ikke en skævvridning, Venstre ønsker at lægge stemmer til.
Henning Hyllested (EL), 2012-03-20:
Som jeg sagde, er de, hvis man sammenligner med den offentlige trafik, faktisk relativt lave.
Så det er jeg glad for.
Er det her ikke i virkeligheden et ideologisk felttog for bilismen, som man er ude i?
Jeg tænker på, at den der såkaldte enorme satsning på den kollektive trafik, som hr. Kristian Pihl Lorentzen ligesom gør sig til talsmand for og har været medvirkende til, altså tilsyneladende ikke har løst problemet, hvilket ordføreren også selv påpeger, i og med at folk er henvist til at have bil, måske endda to biler, udeomkring i landet.
Så der er jo en masse problemer, der ikke er løst.
Vil ordføreren trods alt ikke erkende, at det er en udvikling, der er sket i den tid, hvor ordføreren har haft indflydelse på trafikpolitikken i det her land?
Kristian Pihl Lorentzen (V), 2012-03-20:
Jeg tilstår gerne, at det her delvis er et ideologisk felttog fra Venstres side, nemlig et felttog til forsvar for danskernes frie valg af transportform.
Det er jo det, det handler om, nemlig at vi lader danskerne have et reelt frit valg.
Hvis vi fører en politik, hvor det bliver meget, meget dyrere at være bilist i den sidste ende, så er det jo et formynderi, hvor man prøver at tvinge folk ind i nogle tilbud, som ikke er attraktive eller måske endda ikke eksisterende.
Det er der, vi står af.
Vi ser gerne, at den kollektive trafik bliver mere attraktiv og bliver styrket, specielt der, hvor den har sine stærke sider, nemlig i de tætbefolkede områder.
Det er så heldigt, at det er chaufføren; ellers var det rimelig farligt.
Vi er nødt til at komme væk fra en formynderisk trafikpolitik og så holde fast i danskernes frie valg af transportform og lade danskerne have deres bil i fred.
Det er jo næsten kun den type biler, der bliver solgt, bl.a. på grund af den tidligere regerings omlægning af afgifterne i 2009.
Det er dem, der bliver solgt i stort tal nu.
Lad folk have de biler i fred, hvis det er det, de har brug for i deres dagligdag.
Kim Christiansen (DF), 2012-03-20:
Jeg er meget enig med hr. Kristian Pihl Lorentzen i, at man skal lade folk have det frie valg, men jeg synes jo også, at vi skal have det frie valg på lige vilkår.
Når man i den forrige regering kunne sidde og se det – den tidligere minister på området, hr. Troels Lund Poulsen, iværksatte oven i købet et arbejde på det her område – så kan det bare undre mig, at man ikke lukkede det hul, da man havde muligheden for det.
Så havde man jo også samtidig haft muligheden for at have en indflydelse på, hvordan provenuet skulle anvendes.
Rasmus Prehn (S), 2012-03-20:
Det her var vist mere et partsindlæg end et direkte spørgsmål fra Venstres ordførers side.
Man kan sagtens plukke enkelte år ud og sige, at der var det højt osv.
Sagen er, at vi er nødt til at kigge på det samlede billede.
Og i de 10 år, hvor Venstre havde regeringsmagten sammen med De Konservative, var den gennemsnitlige stigning på 54 pct.
Der var pensionistkort, der steg med 87 pct.
Det er voldsomme stigninger.
Så er det rigtigt, at man på et tidspunkt i erkendelse af, at ens politik var fejlslagen, lavede et takstloft.
Ja, men det har ikke været tilstrækkeligt.
Vi har selv hørt Dansk Folkeparti stå her og udpensle, hvor katastrofalt høje priserne er, og hvor nødvendigt det er, at der bliver grebet ind på det her område.
Det tror jeg Venstre skulle tage at lytte lidt til, altså hvad Dansk Folkeparti siger i den her sammenhæng.
Kim Christiansen (DF), 2012-03-20:
Jeg er fuldstændig bevidst om, at det her jo er skattepolitik, men omvendt kender jeg også ordførerens alsidighed og store indsigt i flere forskellige områder.
Så derfor vil jeg godt lige gentage mit spørgsmål.
En ting er jo omlægning af registreringsafgifterne.
Der er vi helt enige, og det står også i den her aftale, at det skal være provenuneutralt.
Men jeg har også forstået på ordføreren, at ordføreren er enig med mig i, at det er en rigtig god ting at gå ind og lukke det her leasinghul.
Det havde man faktisk også nogle tanker om, da man havde regeringsmagten.
Så vil jeg bare gentage mit spørgsmål: Hvorfor gjorde man det så ikke på det tidspunkt?
Var det, fordi det ville gå ud over for mange af Venstres vælgere, eller var der andre årsager til det?
Kristian Pihl Lorentzen (V), 2012-03-20:
Jeg kender ikke de direkte årsager, men den primære er jo nok, at der kom et valg, og så fik vi desværre en anden regering for en stund, og så kom det ikke ud over rampen.
Men derfor har vi også erklæret os villige til at medvirke konstruktivt ved en omlægning af bilafgifterne.
Men problemet er bare, at nu bliver de ikke provenuneutrale, for der mangler 1 mia. kr. forlods.